钦定古今图书集成/理学汇编/学行典/第169卷 > 朱子全书 > 《与张钦夫别纸》
## 钦定古今图书集成/理学汇编/学行典/第169卷 > 朱子全书 > 《与张钦夫别纸》

侯子《论语》抄毕纳上，其闲误字显然者，已辄为正之
矣。但其语时有不莹，岂其不长于文字而然耶？抑别
有以也？顷在豫章，见阜卿所传语录，有尹和靖所称
伊川语云：“侯师圣议论只好隔壁听。”详味此言以验
此书，窃谓其学大抵明白劲正，而无深潜缜密、沈浸
𬪩郁之味，故于精微曲折之际，不免疏略，时有罅缝，
“不得于言，勿求诸心”，乃其所见所存有此气象，非但
文字之疵也。狂妄辄尔轻议，前辈可谓不韪，然亦讲
学之一端，所不得避。